Sorina Erasmus se pienkvoet geboreSorina Erasmus en haar man, Braam Riekert, en hul seun, Braam. Foto: Facebook via Soria aka Die Flooze Die sanger en aktrise Sorina Erasmus, in die vermaakbedryf ook bekend as Die Flooze, het Woensdagmiddag lewe geskenk aan ŉ gesonde babadogtertjie. Sorina het tydens die première van Modder en bloed aan Maroela Media vertel hulle is tradisievas en het daarom gekies om hul dogtertjie na haar ma, Mariana Elizabeth te noem. Hulle gaan haar egter sommer net Miana noem. “Miana beteken ‘God is genadig’ asook ‘sy is die liefde van my lewe’,” het Sorina gespog. Sorina het haar tot Twitter gewend om ŉ pragtige boodskap aan Miana oor te dra. “Welkom in ons wêreld, mooiste Miana meisiekind! Jy’s ŉ beeldskone engeltjie gestuur vanaf God se paradys. Ons is lief vir jou in hoofletters.” Sorina en haar man se eersteling, Braam, is wel nog klein, maar Sorina het vertel hulle berei hom reeds voor op Miana se aankoms by die huis. “Ons maak dit ŉ saak van gebed. Ons hoop hy gaan sy sussie koester en vertroetel.” Sy vertel hoewel sy vir ŉ rukkie uit die openbare oog gaan wees, beplan sy om einde April weer met vertonings te begin. Haar jongste enkelsnit, “Deure”, is ook onlangs uitgereik.